༄༅། །ཕུར་པ་རོང་ལུགས་ཀྱི་དཀྱིལ་འཁོར་ཆོ་ག་བཞུགས་སོ། །
བླ་མ་དང་དཔལ་རྡོ་རྗེ་གཞོན་ནུ་ལ་ཕྱག་འཚལ་ལོ། ། ཕུར་པའི་ལས་བྱང་དངོས་གྲུབ་རྒྱ་མཚོ་ལ་མཁོ་བའི་ཟུར་འདེབས་ནི། སའི་ཆོ་ག་དང་སྟ་གོན་གཉིས་ལས། དང་པོ་ལ་བཞི་ལས། བསླང་བ་ནི། གཞི་བདག་གི་གཏོར་མ་མཆོད་པ་དང་བཅས་པ་བཤམས་ལ། བདག་གི་རྣལ་འབྱོར་སྔོན་དུ་འགྲོ་བ། མཆོད་གཏོར་རྣམས། རཾ་ཡཾ་ཁཾ་གིས་བསྲེགས་གཏོར་བཀྲུས། སྟོང་པའི་ངང་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བར་ཨོཾ་ལས་མཆོད་གཏོར་རྣམས་འདོད་པའི་ཡོན་ཏན་བསམ་གྱིས་མི་ཁྱབ་པ་སྤྲོ་བའི་གཏེར་དུ་གྱུར་པར་བསམ་ལ། ཨོཾ་ཨཱཿཧཱུཾ་གིས་བྱིན་གྱིས་བརླབས། བྷུ་མི་པ་ཏི་ས་པ་རི་ཝཱ་ར་བཛྲ་ས་མཱ་ཛཿས་སྤྱན་དྲངས། ཨརྑྷཾ་ནས་ཤཔྡའི་བར་གྱིས་མཆོད། བྷཱུ་མི་པ་ཏི་ས་པ་རི་ཝཱ་ར་ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་སོགས་ལན་གསུམ་གྱིས་གཏོར་མ་ཕུལ་ལ། གང་དག་འདིར་གནས་ལྷ་དང་ཀླུ། །གནོད་སྦྱིན་སྲིན་པོའམ་གཞན་དག་ལ། །དཀྱིལ་འཁོར་དོན་དུ་ས་ཕྱོགས་འདི། །བདག་ཞུ་ཁྱེད་ཀྱིས་སྩལ་དུ་གསོལ། ། ཞེས་གསོལ་བས་སྤྲོ་བ་དང་བཅས་ཏེ་ས་གཞི་བྱིན་པར་བསམ་ལ། ཡ་ཧི་གཙྪས་གཤེགས་སུ་གསོལ་ནས་གཏོར་མ་ཕྱིར་དོར། སྦྱང་བ་ནི། ལྟོ་འཕྱེ་བརྟགས་ནས་བརྐོས་པའི་ས་རོ་རྣམས་བསལ་བ་ལ་སྟེགས་བུ་རྩིག་པ་ཡིན་ཀྱང་བཏང་སྙོམས་སུ་བྱས་ནས་སྔགས་རྒྱ་ཙམ་གྱིས་སྦྱངས་ཏེ། དྲི་དང་བ་བྱུང་སྦྱར་བའི་ཆུས་དཀྱིལ་འཁོར་གྱི་གཞིར་དབང་ལྡན་ནས་བརྩམས་ཏེ་བྱུགས་ལ། རཾ་ཡཾ་ཁཾ་ཞེས་པས་གཞིའི་དངོས་འཛིན་བསྲེགས་གཏོར་སྦྱངས་ནས་རང་བཞིན་གྱིས་རྣམ་པར་དག་པའི་སྟོང་ཉིད་དུ་བསྒོམ། སྭ་བྷཱ་ཝའི་སྔགས་བཟླ་ཞིང་རྡོ་རྗེ་རྩེ་གསུམ་པའི་ཕྱག་རྒྱས་རེག་པར་བྱ། གཟུང་བ་ནི། སློབ་དཔོན་དཀྱིལ་འཁོར་གྱི་གཞིའི་སྟེང་དུ་འདུག་སྟེ། བདག་ཉིད་རྡོ་རྗེ་གཞོན་ནུ་ཁྲོ་གཏུམ་བཟོད་པར་དཀའ་བའི་གཟི་བརྗིད་འབར་བར་བསམ་ལ། ཧཱུཾ། ཉོན་ཅིག་བགེགས་དང་ཞེས་པ་ནས། བརྒྱ་རུ་ཁོས་ཀྱི་བར་དང་། སུམྦྷའི་དྲག་བསྔགས་བཟླ་ཞིང་ཐུན་བྲབ་སྤོས་རོལ་གྱི་ཚམས་རྔམས་དང་བཅས་ཏེ་འབར་བའི་ཁྲོ་སྤྲིན་གཡས་བསྐོར་དུ་སྤྲོས་པས་བགེགས་བསྐྲད། སྲུང་བ་ལ་གཉིས་ལས། ཕུར་གདབ་ནི། ཕུར་པ་རྣམས་བསང་སྦྱང་། སྟོང་པའི་ངང་ལས་ཧཱུཾ་ཡིག་བཅུ་ཡོངས་སུ་གྱུར་པ་ལས་ཁྲོ་བོ་བཅུ་སྨད་ཕུར་བུ་འབར་བའི་རྣམ་པ་ཅན་དུ་བསམ་ལ། སུམྦྷ་སོགས་ཀྱིས་བཀུག་སྟེ། ཁྲོ་བཅུ་སོ་སོའི་སྔགས་མཐར། གནོད་བྱེད་འབྱུང་པོ་མཱ་ར་ཡ་ཧཱུཾ་ཕཊ། ཅེས་བཏགས་པ་བཟླ་བཞིན་དུ་བཏབ། བགེགས་རྣམས་ཀྱི་སྤྱི་བོ་ནས་བསྡིགས་པས་གསང་བའི་བར་དུ་ཕུག་སྟེ་གསེར་གྱི་ས་གཞི་ལ་སྦྲགས་ནས་གཡོ་འགུལ་མེད་ཅིང་བདེ་བ་ཆེན་པོར་རོ་གཅིག་ཏུ་གྱུར།  སྲུང་བ་ནི། སྟེང་ཡང་ཕུར་པའི་བླ་རེ་ལ། ། སོགས་དང་། རྡོ་རྗེ་ཕུར་བུའི་ར་གུར་ཡེ་ཤེས་ཀྱི་མེ་འབར་བས་ཕྱོགས་མཚམས་ཐམས་ཅད་དུ་ཁྱབ་པར་བལྟའོ། །ཆག་ཆག་གདབ་པ་ནི། བདུད་རྩི་ལྔ་དང་ལྡན་པའི་རཀྟ་ཆང་དང་སྦྱར་ཏེ། ཧཱུཾ། དུས་གསུམ་རྒྱལ་བའི་བཞུགས་གནས་ཁྱད་པར་ཅན། །རང་བྱུང་གཉིས་སུ་མེད་པའི་དོན་རྟོགས་ནས། །ལྷ་སྲིན་སྡེ་བརྒྱད་ཚོགས་རྣམས་མ་སྐྲག་ཅིག །གསང་བའི་དཀྱིལ་འཁོར་འདི་ལ་ཆག་ཆག་འདེབས། །ཁྲག་དང་བདུད་རྩིའི་ཁ་ཕྲུ་འདི་བཏབ་པས། །དུས་གསུམ་བདེ་གཤེགས་ཐུགས་དམ་དབྱིངས་ནས་བསྐུལ། །ཐབས་དང་ཤེས་རབ་གཉིས་སུ་མེད་པར་ཤོག །མ་ཧཱ་ཛྙཱ་ན་མཎྜ་ལ་ཧཱུཾ། ཞེས་དཀྱིལ་འཁོར་གྱི་གཞི་ལ་ཁྱེམ་མེད་པར་བྱུགས། ཐིག་གདབ་པ་ནི། སློབ་དཔོན་ནུབ་ནས་ཤར་དུ་ཕྱོགས་པས། བདག་ཉིད་རྡོ་རྗེ་གཞོན་ནུ་ཐིག་གཡོག་རིགས་ཀྱི་ཡུམ་དུ་གྱུར་པར་བསམ་ནས། ཛ་ཛཿཞེས་ཐིག་སྣ་གཏད་དེ། རང་གི་ལག་གཡས་ཀྱི་སོར་མོ་ལྔ་ལ་རིགས་ཀྱི་ཡབ་ལྔ། གཡོན་གྱི་སོར་མོ་ལྔ་ལ་རིགས་ཀྱི་ཡུམ་ལྔ། ཡབ་ཡུམ་རྗེས་ཆགས་ཀྱིས་སྙོམས་པར་ཞུགས་པའི་མཁའ་ལས་ཐིག་སྐུད་བྱང་ཆུབ་ཀྱི་སེམས་སྤྲིན་དཀར་ཕྲེང་གིས་བྱུང་བར་བསམ་ནས། ཧཱུཾ། ཡེ་ཤེས་ལྔ་ཡི་སྐུད་པ་འདིས། །དཀྱིལ་འཁོར་འདི་ལ་ཐིག་གདབ་ཀྱི། །དབྱིངས་དང་ཡེ་ཤེས་འོད་འཕྲོས་པས། །མཁའ་ལ་བདེ་གཤེགས་ཕོ་བྲང་གསལ། །ཨོཾ་ཨཱཿཧཱུཾ་སཱུ་ཏྲ་ས་མ་ཡ་ཧཱུཾ།  ཞེས་གདབ། དེ་ནས་ཐིག་ཆལ་གྱིས་སྦགས་པའི་ཐིག་སྐུད་ཀྱིས། ཚངས་ཐིག་ནས་བཟུང་སྤྱི་དང་མཐུན་པ་ལ། །ཕྱི་ཡི་ཁོར་ཡུག་པད་ར་དུར་ཁྲོད་བར། །ཆ་ཕྲན་ཕྱེད་གཉིས་བསྐོར་བ་དམ་ཅན་གནས། །རྟ་བབས་བཞི་ནི་མདའ་ཕྱིར་ཆ་ཆེན་གཅིག །ཆ་ཕྲན་གཅིག་སྟེ་དེ་དག་དུམ་བཞིར་བགོ། །དེ་རྗེས་གཡས་གཡོན་འདོན་གྱི་བརྐྱང་བསྐུམ་ནི། །དང་པོ་ཀ་རྒྱན་མཐའ་ལས་ཆ་ཕྲན་ཕྱེད། །རིང་ཞིང་གཉིས་པ་དེ་ལས་གཅིག་གི་ཐུང་། །གསུམ་པ་གཅིག་རིང་བཞི་པ་གཅིག་གི་ཐུང་། །ལྟེ་བའི་ལྷ་གནས་རྩ་བའི་ཐིག་ནང་དུ། །ཚད་མཉམ་ཟླུམ་སྐོར་གཉིས་བསྐོར་གཉིས་ཀའི་ནང་། །ཆ་ཕྲན་གཉིས་བསྐོར་ལྟེ་བའི་ཆ་ཕྲན་གྱི། །ཕྱི་རུའང་དེ་བཞིན་ཆ་ཕྲན་གཅིག་གིས་བསྐོར། །ཟླུམ་བསྐོར་ནང་ནས་ལྟེ་བར་ཚད་པ་དེས། །ལྟེ་བ་ཟླུམ་པོར་བསྐོར་བའི་ནང་ཐིག་དང་། །ནུབ་ཀྱི་ཚངས་པའི་ཐིག་གཉིས་འཕྲད་མཚམས་སྟེང་། །འགྱང་ཕུར་བཟུང་ལ་གཡས་གཡོན་མཚན་མ་བྱ། །དེ་དང་ཤར་གྱི་ཚངས་ཟླུམ་ཕྲད་པ་གསུམ། །བསྒྲིལ་བའི་ཆོས་འབྱུང་མུ་ཁྱུད་ཕྱི་ནང་དང་། །རྩིབས་བཅུ་རྩིབས་རྟེན་རྣམས་སུ་འགྱུར་བའོ། །དེ་དག་ནི་ས་ཆོག་གོ། །ལྷ་གནས་ལ་གཉིས་ལས། ལྷ་སྟ་གོན་ནི། བདུད་རྩི་ལྔ་དང་སྦྱར་བའི་དྲི་ཞིམ་པོའི་ཐིག་ལེ་མེ་ཏོག་གི་ཚོམ་བུ་ལྷ་གྲངས་དང་མཉམ་པ་སོ་སོའི་སྔགས་ཀྱིས་བཀོད་མཐར་མཆོད་པས་བསྐོར། བདག་གི་རྣལ་འབྱོར་སྔོན་དུ་འགྲོ་བས། ཚོམ་བུ་ལྷར་བསྐྱེད། སྤྱན་འདྲེན། མཆོད་བསྟོད་རྣམས་བྱས་ལ། སྤོས་དང་བཅས་པས། རྡོ་རྗེ་གཞོན་ནུ་བཅོམ་ལྡན་འདས། །རིགས་སྔགས་རྒྱལ་ལ་ཕྱག་འཚལ་ལོ། །སེམས་ཅན་རྣམས་ལ་བརྩེ་བ་དང་། །ཁྱེད་རྣམས་ལ་ཡང་མཆོད་པའི་ཕྱིར། །རྡོ་རྗེ་འཛིན་པ་བདག་གིས་ནི། །ནངས་པར་དཀྱིལ་འཁོར་བྲི་བར་འཚལ། །རྗེས་སུ་བརྩེ་བས་ཉེར་དགོངས་ཏེ། །ཀུན་གྱི་བྱིན་གྱིས་བརླབ་ཏུ་གསོལ། ། ཞེས་ལན་གསུམ་གྱིས་སྙན་གསན་དབབ་པས། གནང་བ་བྱིན་པར་མོས་ཤིང་སྔགས་རྒྱས་དཀྱིལ་འཁོར་ནམ་མཁར་བཏེག་པའོ། །བུམ་པ་སྟ་གོན་ནི། གཙོ་ལས་ཀྱི་བུམ་པ་གཉིས་ཆས་སུ་བཅུག་བུམ་རྫས་དང་བཅས་པའི་དྲིའི་ཆུས་བཀང་། དུང་ཞལ་གཟུངས་རྡོར་དང་བཅས་པ་བཤམས་ལ། བསང་སྦྱང་། སྟོང་པའི་ངང་ལས་བྷྲཱུཾ་ལས་རིན་པོ་ཆེའི་བུམ་པ་མཚན་ཉིད་ཐམས་ཅད་ཚང་བ་ཡང་ཤིང་རྒྱ་ཆེ་བའི་ནང་དུ་པདྨ་དང་ཉི་ཟླའི་གདན་ལ་ཧཱུཾ་ལས་དཔལ་ཆེན་པོ་ཁྲོ་བོ་བཅུ་དང་བཅས་པ་དང་། ལས་བུམ་ནང་དུ་བདུད་རྩི་འཁྱིལ་བ་རྣམས་སྐད་ཅིག་གིས་གསལ་བར་བསྒོམ། སྤྱན་འདྲེན་མཆོད་བསྟོད་རྣམས་བྱ། བཟླས་པའི་ཚེ། བདག་གི་ཞལ་ནས་སྔགས་ཀྱི་ཕྲེང་བ་གཟུངས་ཐག་ལ་བརྒྱུད་དེ་སོང་བ་བུམ་ནང་གི་ལྷ་རྣམས་ཀྱི་ཐུགས་ཀར་ཐིམ་པར་བསམ་ལ་བཟླས་པ་ཅི་འགྲུབ་བྱ། མཐར་ལྷ་ཐམས་ཅད་ཆགས་པ་ཆེན་པོས་འོད་དུ་ཞུ་ནས་བྱང་ཆུབ་ཀྱི་སེམས་སུ་རོ་གཅིག་ཏུ་གྱུར་པར་བསམ་མོ། །ཚོན་གྱི་བྲི་བ་ནི། ཚོན་ཁ་དོག་ལྔ་ལ། ཧཱུཾ་ཨོཾ་སྭཱ་ཨཱཾ་ཧཱ། རྣམས་བྲིས་པ་བསང་སྦྱང་། སྟོང་པའི་ངང་ལས་ཚོན་རྣམས་རིགས་ཀྱི་ས་བོན་ལྔ་ཕྱག་མཚན་ལྔར་གྱུར་པ་ལས་རིགས་ལྔ་ཡབ་ཡུམ་བཅུར་བཞེངས་པ་རྗེས་ཆགས་ཀྱིས་སྦྱོར་བས་ཞུ་བའི་བྱང་སེམས་ཡེ་ཤེས་ལྔའི་རང་བཞིན་གྱི་རིན་པོ་ཆེ་ཁ་དོག་ལྔའི་རྡུལ་ཕྲ་རབ་ཏུ་གྱུར་པར་བསམ་ལ་ས་བོན་ལྔ་ཅི་རིགས་བཟླས་ཏེ་བྱིན་གྱིས་བརླབ། ཚོན་ཐོབ་ནི། ཆོས་འབྱུང་སྔོ་ལ་ཟླ་གམ་ཁྲག་གི་མཚོ། །མུ་ཁྱུད་དང་པོ་ཐོད་སྐམ་ར་བ་དང་། །གཉིས་པ་པད་མ་དམར་པོའི་ཕྲེང་བས་བསྐོར། །རྩིབས་བཅུ་སེར་ལ་རྩིབས་རྟེན་ཐོད་པའི་ཕྲེང་། །རྩིག་པ་ནང་ནས་སྔོ་ལྗང་དམར་སེར་དཀར། །འདོད་སྣམ་ལ་སོགས་སྤྱི་མཐུན་རྟ་བབས་བཞི། །དང་པོ་སེར་པོ་གཉིས་དམར་གསུམ་སེར་པོ། །བཞི་པ་དཀར་པོ་པད་འདབ་རིས་སུ་བྱ། །སྣ་ཚོགས་རྡོ་རྗེ་པད་ཕྲེང་སྤྱི་མཐུན་ལ། །མུ་ཁྱུད་ཁྲག་མཚོ་དུར་ཁྲོད་རྡོ་ར་དང་། །ཁ་དོག་ལྔ་ལྡན་མེ་རིས་བསྐོར་བའོ། །དེ་དག་ནི་ཚོན་གྱི་ལས་སོ། །རྫས་དགོད་པ་ལ། ཕུར་བུ་བྱིན་གྱིས་བརླབ་པ་ནི། ལྕགས་སྣོད་འབྲུ་ནག་གིས་བཀང་བ་ལ་ལྷ་ཕུར་རྣམས་བཞུགས་ཚུལ་ལྟར་བཙུག་པ་མདུན་དུ་བཞག་ལ། སྭ་བྷཱ་ཝས་སྦྱངས། སྟོང་པའི་ངང་ལས་ཧཱུཾ་ལས་རྡོ་རྗེ་སྔོན་པོ་ཧཱུཾ་གི་མཚན་པ་རེ་རེར་གྱུར། གཙོ་འཁོར་གྱི་སྔགས་རྣམས་ཚར་རེ་བརྗོད་པས། གཙོ་ཕུར་རྡོ་རྗེ་གཞོན་ནུ་ཡབ་ཡུམ་དང་། འཁོར་རྣམས་ཁྲོ་བཅུ་ཡབ་ཡུམ་ཟ་གསོད་སྒོ་མ་དང་བཅས་པ་ཐམས་ཅད་སྟོད་རང་རང་གི་ཁྲོ་བོའི་རྣམ་པ་རྒྱན་ཆ་ལུགས་ཕྱག་མཚན་དང་བཅས་པ་ལ་སྨད་ཕུར་བུ་འབར་བའི་རྣམ་པ་ཅན་དུ་གྱུར་པར་བསམ་ལ། གཟི་བྱིན་བསྐྱེད་པའི་ཕྱིར་གུ་གུལ་གྱི་དུད་པས་བདུག་ལ། ཨོཾ་བཛྲ་ཀཱི་ལི་ཀཱི་ལ་ཡ་སུ་རུ་སུ་རུ་པྲ་སུ་རུ་ཨ་དྷི ཥྛ་མུགས་མུགས་ཧ་ལ་ཧ་ལ་དགྲ་བགེགས་འབྱུང་པོ་ཙིཏྟ་མྱོགས་མཱ་ར་ཡ་ཧཱུཾ་ཕཊ། ཡུངས་ཀར་གྱིས་བྲབ་ཅིང་། ཨོཾ་བཛྲ་ཀཱི་ལི་ཀཱི་ལ་ཡ་མ་གུ་ཏ་ལ་མ་གུ་ཏ་ལ་པྲ་ཏ་ལ་ཤ་ད་ར་ཙ་ཧཱུཾ། དགྲ་བགེགས་འབྱུང་པོ་མཱ་ར་ཡ་ཧཱུཾ་ཕཊ། རཀྟས་བྱུག་ཅིང་། ཨོཾ་བཛྲ་ཀཱི་ལི་ཀཱི་ལ་ཡ་རཀྟ་ཛྭ་ལ་མཎྜ་ལ་རཀྴ་རཀྴ་དགྲ་བགེགས་ཝཱ་ཤཾ་ཀུ་རུ་མཱ་ར་ཡ་ཧཱུཾ་ཕཊ། དེ་ནས་དགོད་པ་ནི། ཧཱུཾ། རྡོ་རྗེ་གཞོན་ནུའི་རིག་འཛིན་རྣམས། ། ཞེས་སོགས་ཚིག་བཅད་གཅིག་གིས་གསོལ་བ་བཏབ་ལ། ཆོས་སྐུ་འགྱུར་བ་མེད་པའི་ངང་ལས་གཟུགས་སྐུ་ཡེ་ཤེས་ཀྱི་ཁྲོ་ཚོགས་ཕུར་བུའི་རྣམ་པར་བྱོན་ནས་གནས་སོ་སོར་བཞུགས་པར་བསམ་ཞིང་། ཧཱུཾ། དབུས་ན་རང་བྱུང་གྲུབ་པའི་ལྷ། །བཅོམ་ལྡན་རྡོ་རྗེ་གཞོན་ནུ་དང་། །ཡུམ་ཆེན་འཁོར་ལོ་རྒྱས་འདེབས་བཅས། །ལྷ་ཆེན་བསྣོལ་བའི་གདན་སྟེངས་སུ། །དགྱེས་ཤིང་བརྟན་པར་བཞུགས་སུ་གསོལ། །ཨོཾ་བཛྲ་ཀཱི་ལི་ཀཱི་ལ་ཡ་དིཔྟ་ཙཀྲ་ས་མ་ཡ་ཏིཥྛནྟུ། ཞེས་དབུས་སུ་དགོད། ཧཱུཾ། ཕྱོགས་བཅུ་རང་བྱུང་གྲུབ་པའི་ལྷ། །ཁྲོ་རྒྱལ་ཡབ་ཡུམ་ཟ་གསོད་བཅས། །ཕྱོགས་སྐྱོང་ཕོ་མོའི་གདན་སྟེངས་སུ། །དགྱེས་ཤིང་བརྟན་པར་བཞུགས་སུ་གསོལ། །ཨོཾ་བཛྲ་ཀྲོ་དྷ་ཧཱུཾ་ཀཱ་ར་ས་མ་ཡ་ཏིཥྛ་ནྟུ། ཞེས་སོགས་ཁྲོ་བཅུའི་སྔགས་ཀྱིས་ཕྱོགས་མཚམས་ཀྱི་ཁྲོ་བོ་བརྒྱད་རྩིབས་བརྒྱད་དང་། སྟེང་འོག་གི་ཁྲོ་བོ་ཤར་ནུབ་ཀྱི་རྩིབས་ནང་ཐོད་ཕྲེང་རྩར་དགོད། ཧཱུཾ། ཡེ་ཤེས་གཞལ་ཡས་སྒོ་བཞི་ནས། །འགུགས་འཆིང་སྡོམ་མྱོས་སྒོ་མ་བཞི། །དཀྱིལ་འཁོར་ཆེན་པོའི་སྒོ་བཞི་རུ། །དགྱེས་ཤིང་བརྟན་པར་བཞུགས་སུ་གསོལ། །ཛཿཧཱུཾ་བཾ་ཧོཿ ས་མ་ཡ་ཏིཥྛ་ནྟུ།  ཞེས་སྒོ་ཁྱུད་ཀྱི་ནང་བཞིར་དགོད། ཧཱུཾ། ཡེ་ཤེས་ལྔ་ལྡན་བུམ་པ་འདི། །དཔལ་ཆེན་ཁྲག་འཐུང་འཁོར་བཅས་རྟེན། །ཆོས་ཀྱི་དབྱིངས་སུ་སྦྱངས་པ་འདིར། །དངོས་གྲུབ་སྩོལ་ཕྱིར་བཞུགས་སུ་གསོལ། ། ཞེས་དཀྱིལ་འཁོར་གྱི་དབུས་སུ་བུམ་པ་སྟེགས་ལ་དགོད། ཡོ་བྱད་གཞན་རྣམས། ཧཱུཾ། དུར་ཁྲོད་གསང་བ་མཆོག་གི་དཀྱིལ་འཁོར་དུ། །ཕུན་སུམ་ཚོགས་པའི་མཆོད་སྤྲིན་རབ་ཏུ་སྤྲོས། །དཔལ་ཆེན་འཁོར་བཅས་ཐུགས་དམ་གཉན་སྐོངས་ལ། །སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ། ། ཞེས་དཀྱིལ་འཁོར་གྱི་སར་དུ་ཆུ་གཉིས་ཉེར་སྤྱོད་ལྔ། ལྷོར་འདོད་ཡོན་ལྔ་དང་བཀྲ་ཤིས་རྟགས་རྫས་སོགས། ནུབ་ཏུ་སྨན་རཀ་གཏོར་གསུམ། བྱང་དུ་དྲག་མཆོད། ཤར་ལྷོར་ལས་བཞིའི་བྲང་རྒྱས་དང་ཚེ་འབྲང་ཛ་གད་སོགས་དངོས་གྲུབ་ཀྱི་རྫས་སོགས་ཉེར་མཁོའི་ཡོ་བྱད་ཐམས་ཅད་འཚོགས་པར་དགོད་དོ། །ཆོ་གའི་དངོས་གཞི་ནི་ལས་བྱང་དངོས་གྲུབ་རྒྱ་མཚོ་ལྟར་དང་། ཕུར་སྲུང་མཆོད་པའང་བྱ། རྗེས་དངོས་གྲུབ་བླང་བ་ནི། ཉོན་ཅིག་བགེགས་དང་སོགས་ཀྱི་མཐར་ སུམྦྷ་དང་ཁྲོ་བཅུའི་སྔགས་ཀྱིས་བགེགས་བསྐྲད་དེ་མཚམས་བཅད། ཧཱུཾ། གདལ་བ་ཆེན་པོ་ཆོས་དབྱིངས་སོགས་ཀྱིས་བྱིན་དབབ། བདག་དཔལ་ཆེན་ཡབ་ཡུམ་དུ་གསལ་བའི་ཡབ་ཀྱི་གསང་གནས་ཟླ་བར་རྡོ་རྗེ་རྩེ་ལྔ་ཨོཾ་གྱིས་མཚན་པ། ཡུམ་གྱི་མཁའ་པདྨ་འདབ་བརྒྱད་ཉི་མར་ཨཾ་གིས་མཚན་པར་བསམ་ལ་སྙོམས་པར་བཞུགས་པས་ཡུམ་གྱི་དུང་ཁང་ན་ཁྲག་འཐུང་རིགས་ལྔ་གནས་པ་རྣམས་བསྐུལ་སྙོམས་པར་ཞུགས་པས་ཡབ་ལྔའི་བྱང་སེམས་མུ་ཏིག་ལྟ་བུ། ཡུམ་ལྔའི་དྭངས་མ་མཚལ་ལྟ་བུ་དྷུ་ཏི་ནས་བྱུང་། མཁར་དཀར་དམར་འདྲེས་ནས་དངོས་གྲུབ་ཀུན་གྱི་སྙིང་པོར་འཁྱིལ་བ་ཡི་གེ་གསུམ་དུ་གྱུར་པ་བདག་གི་རྡོ་རྗེའི་ནང་དུ་རྔུབས་ཏེ་ཐུགས་སྲོག་ལ་ཐིམ། བདེ་སྟོང་འཛིན་མེད་རང་བྱུང་གི་ཡེ་ཤེས་འབར་བར་བསམ་ལ་དཀྱིལ་འཁོར་གསུམ་གྱི་ཛཔ྄་མཐར། ཨོཾ་ཨཱཿཧཱུཾ་སརྦ་སིདྡྷི་ཨཱཿ ཞེས་བཏགས་པ་ཅི་རིགས་བཟླས་ལ། ཀཱ་པཱ་ལ་མཚན་ལྡན་དུ་ཁྲག་ཆང་ཨ་མྲྀ་ཏ་དང་མངར་གསུམ་སྦྱར་བ་འབྲུ་གསུམ་གྱི་བྱིན་གྱིས་བརླབ་པ་ལག་ཏུ་ཐོགས་ཏེ། ཧཱུཾ། དཔལ་ཆེན་རྡོ་རྗེ་གཞོན་ནུ་དང་། །ཡུམ་ཆེན་འཁོར་ལོ་རྒྱས་འདེབས་བཅས། །ཁྲོ་བཅུ་ཡབ་ཡུམ་ཟ་གསོད་དང་། །སྲས་མཆོག་སྒོ་བཞི་སྲུང་མར་བཅས། །ཐུགས་དམ་དབང་གིས་སྤྱན་འདྲེན་ན། །འདིར་གཤེགས་ཕོ་བྲང་གཉན་པོར་བཞུགས། །ས་མ་ཡ་ཛཿཧཱུཾ་བཾ་ཧོཿ ཧོ་དཔལ་ཆེན་ཡབ་ཡུམ་འཁོར་དང་བཅས། །དང་པོ་ཆོས་དབྱིངས་ཡེ་ཤེས་ལྷ། །བར་དུ་བདག་གི་ཡི་དམ་ལྷ། །ད་ལྟ་ལྷ་དང་གཉིས་སུ་མེད། །གཉིས་མེད་རོལ་པའི་མཁའ་དབྱིངས་སུ། །སྨན་རཀ་བདུད་རྩི་སྦྱར་བས་མཆོད། །མཆོད་འབུལ་རྫས་